La planificació i execució de les polítiques de millora i modernització de l'Administració de la Generalitat aconsella que el mateix centre directiu coordini les diferents polítiques sectorials que incideixen en aquesta matèria, bàsicament les relatives a funció pública, organització i formació, i, per tant, es considera adient l'adscripció d'aquestes funcions al Departament de Governació i Relacions Institucionals.
Es tracta d'optimitzar recursos i facilitar l'aplicació de criteris en l'execució de les polítiques esmentades, d'acord amb els principis d'eficiència, descentralització i coordinació.
L'evolució de la convergència tecnològica aconsella estructurar els recursos administratius que es dediquen amb la finalitat de millorar l'eficàcia i l'eficiència de les seves aplicacions i, en definitiva, atendre des de l'Administració pública els reptes i la problemàtica que el sector de les telecomunicacions i la societat de la informació plantegen, per la qual cosa es considera oportú reforçar la Secretaria per a la Societat de la Informació del Departament d'Universitats, Recerca i Societat de la Informació, a la qual, juntament amb les funcions inicials per a les quals va ser creada —la promoció dels continguts que permeten les noves tecnologies i l'ús d'aquests continguts en el si de la societat catalana—, s'adjudica també el conjunt de les competències que la Generalitat pot exercir en matèria de telecomunicacions; paral·lelament, també cal adaptar a la nova realitat les funcions de la Direcció General de Radiodifusió i Televisió del Departament de la Presidència, més específicament orientada al desenvolupament i enfortiment dels mitjans de comunicació audiovisuals a Catalunya.
En síntesi amb aquesta realitat, el fet que el Centre de Telecomunicacions i Tecnologies de la Informació concentri sota la seva dependència les unitats que exerceixen funcions en l'àmbit de la informàtica i de les telecomunicacions, fa convenient adscriure aquest Centre al Departament d'Universitats, Recerca i Societat de la Informació, el qual, per les competències que té atribuïdes, es considera el Departament idoni per coordinar les tasques del Centre.
Finalment, es considera convenient adscriure orgànicament al Departament de la Presidència el Centre d'Història Contemporània de Catalunya, ja que coordina actuacions interdepartamentals en l'organització i l'impuls d'actes relacionats amb els grans esdeveniments històrics.
L'esmentat Departament reforça la seva estructura amb la creació del Gabinet Tècnic, òrgan de suport directe a la Secretaria General que està present en la majoria dels departaments.
De conformitat amb el que s'ha exposat, atès el que estableix la Llei 13/1989, de 14 de desembre, d'organització, procediment i règim jurídic de l'Administració de la Generalitat, a proposta del conseller en cap, la consellera de Governació i Relacions Institucionals, el conseller de Cultura i el conseller d'Universitats, Recerca i Societat de la Informació, i d'acord amb el Govern,
Acció exterior i Secretaria de Relacions Exteriors
1.1 El Departament de la Presidència assumeix la funció de donar suport al president de la Generalitat en relació amb la projecció, l'impuls i la coordinació de l'acció exterior de la Generalitat, sens perjudici de les relacions institucionals amb els consolats, els casals i les comunitats catalanes a l'exterior, que corresponen al Departament de Governació i Relacions Institucionals.
1.2 Es crea la Secretaria de Relacions Exteriors, que es configura com a secretaria sectorial amb rang orgànic de secretaria general, d'acord amb el que preveu l'article 11.2 de la Llei 13/1989, de 14 de desembre, d'organització, procediment i règim jurídic de l'Administració de la Generalitat.
1.3 La Secretaria de Relacions Exteriors té atribuïdes les funcions següents:
a) L'exercici de les funcions inherents a la projecció exterior que té assignades el Departament de la Presidència d'acord amb les directrius fixades pel seu titular, sens perjudici de les relacions institucionals amb els consolats, els casals i les comunitats catalanes a l'exterior, que corresponen al Departament de Governació i Relacions Institucionals.
b) La coordinació i l'impuls de l'actuació de l'Administració de la Generalitat en la seva projecció exterior, així com la coordinació de la participació en la política europea de l'Estat.
A aquests efectes els departaments i organismes de la Generalitat hauran d'informar el secretari de Relacions Exteriors dels seus projectes i actuacions de projecció exterior.
c) La política de cooperació per al desenvolupament, així com el seguiment i la coordinació de les actuacions d'ajut i cooperació per al desenvolupament que duguin a terme els diferents departaments i organismes de la Generalitat.
d) Qualsevol altra funció relacionada amb les anteriors que li sigui encomanada pel titular del Departament de la Presidència.
1.4 La Secretaria de Relacions Exteriors s'organitza en les àrees funcionals que preveu l'article 2 del Decret 251/2000, de 24 de juliol.
1.5 S'adscriuen al Departament de la Presidència, a través de la Secretaria general de la Presidència, l'Institut Català de la Mediterrània d'Estudis i Cooperació, creat per la Llei 1/1989, de 16 de febrer, i a través de la Secretaria de Relacions Exteriors, el Programa per al desenvolupament de les relacions amb el Consell d'Europa, regulat per l'article 11 del Decret 364/1999, de 27 de desembre.
Direcció General de Mitjans Audiovisuals
2.1 La Direcció General de Radiodifusió i Televisió de la Secretaria de Comunicació del Departament de la Presidència passa a denominar-se Direcció General de Mitjans Audiovisuals.
2.2 A la Direcció General de Mitjans Audiovisuals li corresponen les funcions següents:
a) L'estudi, proposta i execució de la política general sobre mitjans de comunicació audiovisuals i les activitats de foment que se'n derivin.
b) L'elaboració i proposta de la normativa referent a l'ordenació i regulació dels serveis audiovisuals, amb el suport de la Secretaria de Telecomunicacions i Societat de la Informació.
c) La tramitació i l'atorgament, si s'escau, dels títols d'habilitació dels serveis audiovisuals quan correspongui atorgar-los a la Generalitat de Catalunya, amb el suport de la Secretaria de Telecomunicacions i Societat de la Informació.
d) El manteniment de les relacions del Departament de la Presidència amb el Consell de l'Audiovisual de Catalunya, per a l'exercici de les funcions que corresponen a aquest organisme en els termes que preveuen els apartats a), b), i c) de l'article 10 de la Llei 2/2000.
e) El manteniment de les relacions de l'Administració de la Generalitat de Catalunya amb els operadors de radiodifusió i de qualsevol servei de comunicació audiovisual.
f) L'exercici de les facultats de control i sanció en matèria de mitjans de comunicació audiovisuals, àdhuc les de control de la legalitat de les formes de gestió dels operadors de mitjans audiovisuals quan operin amb un títol d'habilitació atorgat per la Generalitat.
De les anteriors funcions s'exclouen les referents a continguts de les programacions i publicitat dels mitjans de comunicació social audiovisuals, que són competència del Consell de l'Audiovisual de Catalunya.
g) La tramitació de negocis jurídics sobre títols d'habilitació per a la gestió d'emissores de ràdio i de televisió.
h) Les que deriven, en aquest àmbit, de les lleis 25/1994, de 12 de juliol, i 22/1999, de 7 de juny, i totes les que li atribueixen les disposicions vigents.
i) Qualssevol altres que l'ordenament jurídic atribueixi a la Generalitat de Catalunya que no estiguin específicament assignades a altres autoritats, en el que sigui relatiu al sector dels mitjans audiovisuals i els seus continguts.
Les funcions atribuïdes a la Direcció General de Mitjans Audiovisuals no inclouen les que, pel fet que es refereixen a continguts de les programacions, corresponen al Consell de l'Audiovisual de Catalunya.
Centre d'Història Contemporània de Catalunya i Gabinet Tècnic
3.1 El Centre d'Història Contemporània de Catalunya s'adscriu a la Secretaria General del Departament de la Presidència.
3.2 Es crea, adscrit a la Secretaria General del Departament de la Presidència, el Gabinet Tècnic, amb rang orgànic de subdirecció general, al qual corresponen les funcions següents:
a) L'elaboració, la planificació o la coordinació dels treballs, les publicacions i els estudis econòmics i socials en matèries que són competència del Departament, sens perjudici de les funcions que en matèria de publicacions té encomanades la Direcció General de Difusió, i en matèria d'estudis la Direcció General d'Avaluació i Estudis.
b) L'establiment de directrius i criteris tècnics de la producció estadística, així com, si s'escau, l'elaboració i la gestió d'estadístiques i bases de dades en les matèries competència del Departament, sens perjudici de les funcions que tenen en la matèria la Direcció General d'Avaluació i Estudis i l'Institut d'Estadística de Catalunya, i en coordinació amb aquestes unitats.
c) La planificació, la direcció i la coordinació de les necessitats en matèria informàtica del Departament i la coordinació amb els organismes competents en la matèria de l'Administració de la Generalitat de Catalunya.
d) L'anàlisi, l'estudi i les propostes de millora dels procediments del Departament per actualitzar-los.
e) L'elaboració de la memòria anual del Departament.
f) El suport als projectes que impulsi o en què participi la Secretaria General i totes les altres funcions de naturalesa anàloga que li encomani el secretari general.
4.1 El Departament de Governació i Relacions Institucionals assumeix les funcions següents:
a) Impulsar l'organització administrativa de l'Administració de la Generalitat i la coordinació i el seguiment de les polítiques de millora i modernització de l'Administració de la Generalitat.
b) Les derivades de les relacions institucionals amb els consolats, els casals i les comunitats catalanes a l'exterior, així com el suport en matèria de cooperació al desenvolupament.
4.2 La Direcció General d'Organització de l'Administració s'adscriu a la Secretaria General d'Administració i Funció Pública del Departament de Governació i Relacions Institucionals.
5.1 El Departament d'Universitats, Recerca i Societat de la Informació assumeix la funció de planificar, supervisar, dirigir, coordinar i assessorar respecte dels mitjans i les activitats per satisfer les necessitats de telecomunicacions i informàtiques de l'Administració de la Generalitat, en coordinació amb el Departament de la Presidència quan l'exercici d'aquestes funcions tingui caràcter interdepartamental.
5.2 La Secretaria per a la Societat de la Informació del Departament d'Universitats, Recerca i Societat de la Informació passa a denominar-se Secretaria de Telecomunicacions i Societat de la Informació i es configura com una secretaria sectorial amb rang orgànic de secretaria general, d'acord amb el que preveu l'article 11.2 de la Llei 13/1989, de 14 de desembre, d'organització, procediment i règim jurídic de l'Administració de la Generalitat, amb les funcions en l'àmbit material de les telecomunicacions i la informàtica següents:
a) La representació del Departament dins el seu àmbit específic d'actuació i la coordinació amb els òrgans dels departaments que tinguin relació amb l'àmbit material propi de la Secretaria.
b) L'estudi, proposta i execució de la política general sobre informàtica, telecomunicacions i societat de la informació, així com la realització d'estudis i projectes sobre tecnologies, sistemes i serveis dels esmentats àmbits que siguin d'interès per a la Generalitat de Catalunya o per a la societat catalana en general, en coordinació amb el Departament de la Presidència quan l'exercici d'aquesta funció tingui caràcter interdepartamental.
c) El manteniment de les relacions de l'Administració de la Generalitat de Catalunya amb els prestadors de serveis i operadors de telecomunicacions, amb les empreses del sector informàtic i amb els creadors i els prestadors de serveis i continguts de la societat de la informació a Catalunya.
d) El disseny i execució de projectes que afavoreixin la integració de les tecnologies de la informació en tots els àmbits de l'activitat econòmica i social, així com en la gestió de les administracions públiques catalanes i en tots els nivells del sistema educatiu, sense perjudici de les competències de cada departament.
e) L'elaboració del programa d'actuació de la Generalitat de Catalunya per promoure la incorporació de la informàtica i les telecomunicacions a tots els nivells de la societat catalana.
f) L'elaboració i proposta de la normativa referent a l'ordenació i regulació de les telecomunicacions, de les tecnologies de transport i difusió dels serveis audiovisuals, i dels mecanismes de desenvolupament de la societat de la informació.
g) La planificació, la gestió i el control dels recursos en matèria de les telecomunicacions, en els casos en què sigui competència de la Generalitat de Catalunya.
h) La tramitació i l'atorgament, si s'escau, dels títols d'habilitació de telecomunicacions quan correspongui atorgar-los a la Generalitat de Catalunya, o la participació en els corresponents procediments quan correspongui atorgar-los a altres autoritats, però s'hi prevegi la participació de la Generalitat.
Les tramitacions i actes relatius a les freqüències i canals que hagi d'utilitzar la Corporació Catalana de Ràdio i Televisió i els altres serveis de la Generalitat.
i) Donar suport al Departament de la Presidència en els processos d'atorgament de títols d'habilitació per a la gestió del servei de radiodifusió sonora i televisiva i d'altres de caire similar.
Així mateix, donar-li suport tècnic mitjançant la Inspecció dels Serveis de Telecomunicació i col·laborar amb aquell Departament en la proposta de normativa sobre mitjans de comunicació audiovisuals.
j) La col·laboració amb altres departaments i organismes de la Generalitat de Catalunya per a la potenciació del sector industrial de les telecomunicacions i de la informàtica a Catalunya.
En especial, promoure l'aparició i el reforçament d'empreses oferents de serveis telemàtics i creadores de continguts per als nous canals de distribució basats en les noves tecnologies de la comunicació.
k) L'exercici de les facultats de control, inspecció i sanció en matèria de telecomunicacions; audiovisual, en el que fa referència a paràmetres tècnics de les concessions o llicències, a emissions no emparades per cap títol d'habilitació, a pertorbacions del servei i a altres circumstàncies de caire similar; i societat de la informació, quan siguin competència de la Generalitat de Catalunya.
l) L'ordenació, la promoció i el desenvolupament de les infraestructures i serveis de telecomunicacions i de la societat de la informació.
Especialment, promoure i facilitar la creació a Catalunya de les infraestructures adequades per al suport de les telecomunicacions, particularment les de caràcter interactiu en banda ampla, amb especial atenció al necessari equilibri territorial.
m) L'elaboració, la gestió i el seguiment de programes i subvencions per al desenvolupament de les telecomunicacions, de la informàtica i de la societat de la informació, corresponents a fons estructurals europeus i a fons estatals.
n) Les actuacions que corresponguin a la Generalitat de Catalunya sobre dominis d'Internet i l'impuls i promoció d'aquesta xarxa en el teixit social i empresarial català.
o) La promoció de la incorporació de la llengua catalana als sistemes operatius, al programari i, en general, als productes informàtics d'acord amb els objectius generals de la política lingüística del Govern.
p) L'elaboració, conjuntament amb el secretari general del Departament, de la proposta d'avantprojecte de pressupost de la Secretaria de Telecomunicacions i Societat de la Informació i dirigir-ne i controlar-ne la gestió.
q) La supervisió, dins l'àmbit d'actuació de la Secretaria, de l'adquisició de subministraments, béns, i serveis, i també dels expedients de contractació de qualsevol tipus; l'autorització de les despeses dins l'import dels crèdits assignats i amb els límits que s'estableixin per a les secretaries generals; fer l'informe de les propostes de les despeses que excedeixin aquests límits.
r) L'elaboració dels programes de necessitats i la proposta de reformes per a la millora i el funcionament dels seus serveis.
s) Les altres que li atribueixen les disposicions vigents i qualssevol altres que l'ordenament jurídic atribueixi a la Generalitat de Catalunya que no estiguin específicament assignades a altres autoritats, en el que sigui relatiu a les telecomunicacions, la informàtica, la promoció i desenvolupament de la societat de la informació, i el sector audiovisual.
5.3 El Centre de Telecomunicacions i Tecnologies de la Informació s'adscriu al Departament d'Universitats, Recerca i Societat de la Informació, mitjançant la Secretaria de Telecomunicacions i Societat de la Informació.
Funcions i estructura de les unitats directives i òrgans
Les unitats directives i òrgans que canvien de dependència orgànica d'acord amb els articles anteriors mantenen les seves actuals funcions i estructura.
—1 Els departaments afectats per aquest Decret hauran de realitzar les actuacions necessàries per tal de determinar l'abast de les transferències de recursos humans i materials i portar-les a terme.
—2 La Secció Tècnica i la Secció d'Infraestructures de Telecomunicació de la Direcció General de Mitjans Audiovisuals s'adscriuen a la Secretaria de Telecomunicacions i Societat de la Informació.
—3 Es modifica l'article 11 de l'Estatut del Centre de Telecomunicacions i Tecnologies de la Informació, aprovat mitjançant el Decret 26/1999, de 9 de febrer, i modificat pel Decret 361/1999, de 27 de desembre, i el Decret 184/2000, de 29 de maig, de reestructuració del Departament de la Presidència.
L'article esmentat queda redactat de la manera següent:
"El Consell d'Administració té tres vicepresidències, que seran exercides per un dels representants del Departament de la Presidència, per un dels representants del Departament d'Interior i per un dels representants de la Corporació Catalana de Ràdio i Televisió.
Corresponen als vicepresidents, a més de la substitució i l'exercici de les facultats del president en els supòsits de malaltia, impossibilitat física, revocació, renúncia o dimissió, les que, si s'escau, els deleguin el Consell d'Administració o el president del Consell.
La substitució esmentada correspon, en primer lloc, al vicepresident representant del Departament de la Presidència; en segon lloc, per manca o absència d'aquest, al vicepresident representant del Departament d'Interior, i per manca o absència d'aquests, al vicepresident representant de la Corporació Catalana de Ràdio i Televisió."
—4 Els articles 2.1.b) i 30.1 del Decret 127/2000, de 3 d'abril, d'estructuració del Departament d'Universitats, Recerca i Societat de la Informació, queden redactats de la manera següent:
"b) La Secretaria de Telecomunicacions i Societat de la Informació."
"La Comissió Interdepartamental de Recerca i Innovació Tecnològica (CIRIT) està constituïda pels membres següents:
"a) El president, que és el president de la Generalitat, el qual pot delegar les seves funcions en el vicepresident.
"b) El vicepresident, que és el conseller d'Universitats, Recerca i Societat de la Informació.
"d) Un vocal amb rang de secretari general o director general, en representació de cada un dels departaments de l'Administració de la Generalitat i nomenat pels consellers respectius.
"e) El secretari de Telecomunicacions i Societat de la Informació.
—5 Els articles 1.1.e), 7.1.e) i 7.2.b) del Decret 20/2001, de reestructuració parcial del Departament de la Presidència i del Departament d'Economia i Finances, queden redactats de la manera següent:
"e) L'exercici de les competències en matèria de política juvenil, de mitjans de comunicació audiovisuals i de promoció de la dona."
"e) La supervisió de les actuacions que, en matèria de mitjans de comunicació audiovisuals i atenció al ciutadà, executen les unitats directives que en depenen."
"b) La Direcció General de Mitjans Audiovisuals."
—6 L'article únic del Decret 61/2001, de 20 de febrer, pel qual s'aprova el repartiment dels cànons corresponents als títols d'habilitació d'emissores de radiodifusió sonora i de televisió, queda redactat de la manera següent:
"Els ingressos derivats de l'abonament dels cànons corresponents als títols d'habilitació per a la gestió d'emissores de radiodifusió sonora i de televisió, atorgades per la Generalitat de Catalunya, es distribuiran en una proporció del vint-i-cinc per cent cadascun per a la Direcció General de Mitjans Audiovisuals i per al Consell de l'Audiovisual de Catalunya i del cinquanta per cent per a la Secretaria de Telecomunicacions i Societat de la Informació, per tal de contribuir al finançament d'aquests organismes.
"L'establiment de nous cànons i la revisió dels existents requerirà l'informe tècnic de la Secretaria de Telecomunicacions i Societat de la Informació."
—7 Qualsevol referència que les disposicions vigents facin a la Direcció General o al director general de Relacions Exteriors s'ha d'entendre feta a la Secretaria o al secretari de Relacions Exteriors, excepte quan sigui competència del Departament de Governació i Relacions Institucionals, que s'entendrà feta a aquest Departament.
—8 Els Premis Nacionals de Radiodifusió, Televisió, Internet i Telecomunicacions, creats pels decrets 85/1999, de 23 de març, i 114/2000, de 20 de març, es mantenen adscrits al Departament de la Presidència.
Això no obstant, correspon a la Secretaria de Telecomunicacions i Societat de la Informació del Departament d'Universitats, Recerca i Societat de la Informació, l'organització anual dels Premis i donar el suport tècnic i administratiu al Jurat; així mateix, correspon al titular de la dita Secretaria exercir la secretaria del jurat dels Premis, amb veu però sense vot.
—9 Les funcions que descriuen els decrets 84/1999, de 23 de març, i 223/1999, de 27 de juliol, queden atribuïdes a la Secretaria de Telecomunicacions i Societat de la Informació del Departament d'Universitats, Recerca i Societat de la Informació.
—10 Les funcions atribuïdes a la Direcció General de Radiodifusió i Televisió pels articles 7.6, 7.7 i 13.2; per les disposicions addicionals 2 i 3 i per la disposició transitòria 5 del Decret 269/1998, de 21 d'octubre, del règim jurídic de les concessions per a la prestació del servei de radiodifusió sonora en ones mètriques amb modulació de freqüència per a emissores comercials, s'atribueixen a la Secretaria de Telecomunicacions i Societat de la Informació.
Així mateix, s'atribueix a l'esmentada Secretaria l'exercici de les funcions que descriuen els articles 6.l), 13.1, 15.1, 15.2.a) i 15.2.b) del Decret 269/1998 quan facin referència a qüestions d'índole tecnològica.
Correspon al titular del Departament de la Presidència l'exercici de la competència de l'article 15.2.c) en qualsevol cas.
—11 Les funcions atribuïdes a la Direcció General de Serveis de Telecomunicació o al Gabinet de Radiodifusió i Televisió pels articles 13.1.d) i 18 del Decret 80/1989, de 4 d'abril, de regulació del servei de radiodifusió sonora en ones mètriques amb modulació de freqüència, s'atribueixen a la Secretaria de Telecomunicacions i Societat de la Informació quan facin referència a qüestions d'índole tecnològica.
Així mateix, s'atribueix a l'esmentada Secretaria l'exercici de les funcions que descriuen els apartats a) i b) de l'article únic del Decret 163/1997, de 22 de juliol, pel qual s'atribueixen als òrgans corresponents la facultat sancionadora de la Generalitat de Catalunya per infraccions comeses en la prestació del servei de radiodifusió sonora en ones mètriques amb modulació de freqüència.
Correspon al titular del Departament de la Presidència l'exercici de la competència de l'apartat c) en qualsevol cas.
—12 Les funcions atribuïdes a la Direcció General de Radiodifusió i Televisió pels articles 10.2 i 10.3 del Decret 320/1996, d'1 d'octubre, de regulació del règim jurídic de les televisions locals per ones terrestres, s'atribueixen a la Secretaria de Telecomunicacions i Societat de la Informació.
Així mateix, s'atribueixen a l'esmentada Secretaria l'exercici de les funcions que descriuen els articles 7, 16.e), 20.b), 20.c) i 21 quan facin referència a qüestions d'índole tecnològica.
Correspon al titular del Departament de la Presidència l'exercici de la competència de l'article 20.a) en qualsevol cas.
—13 En qualsevol cas, s'entén atribuïda a la Secretaria de Telecomunicacions i Societat de la Informació qualsevol competència de similars característiques a les que descriuen els apartats anteriors i que s'hagi atribuït a altres unitats directives en virtut de disposicions anteriors.
Mentre la Secretaria de Telecomunicacions i Societat de la Informació no assumeixi el ple exercici de les noves funcions que li són atribuïdes per aquest Decret, aquestes han de continuar sent exercides pels òrgans i els serveis corresponents del Departament de la Presidència.
Queda derogada qualsevol disposició de rang igual o inferior que contradigui el que estableix aquest Decret o s'hi oposi, en especial:
De l'article 5 del Decret 297/1999, de 26 de novembre, de creació i reorganització dels departaments de l'Administració de la Generalitat de Catalunya, la lletra b) de l'apartat 1, la lletra e) de l'apartat 3 i la lletra b) de l'apartat 4.
El capítol 4 del Decret 127/2000, de 3 d'abril, d'estructuració del Departament d'Universitats, Recerca i Societat de la Informació.
L'article 35.1 del Decret 184/2000, de 29 de maig, de reestructuració del Departament de la Presidència.
L'article 1 del Decret 251/2000, de 24 de juliol, de reestructuració de la Direcció General de Relacions Exteriors.
Del Decret 20/2001, de 23 de gener, de reestructuració parcial del Departament de la Presidència i del Departament d'Economia i Finances, les lletres g) i h) de l'article 1.1; l'apartat 7 de l'article 1; les lletres e) i f) de l'article 3.1, i la lletra c) de l'article 3.2.
—1 Es faculta el conseller d'Economia i Finances per realitzar les adaptacions pressupostàries necessàries per donar compliment al que estableix aquest Decret.
—2 Aquest Decret entrarà en vigor el mateix dia que es publiqui en el Diari Oficial de la Generalitat de Catalunya.
Conseller d'Universitats, Recerca i Societat de la Informació